
PROME MINISTER 


GABINETE WEVER-CROES LO SIGUI TRAHA 
DI CERCA CU INSTITUTONAN ENCARGA CU 
PROTECCION DI NOS MUCHANAN 


Diahuebs mainta, Prome Minister Evelyn Wever-Croes tabata 
tin un reunion na Bureau Sostenemi cu diferente actor den e 
cadena di proteccion di nos muchanan, ora ta trata di abuso 
sexual di menor. 


Presente durante e reunion tabata señora Magaly Maduro cu 
ta directora di Bureau Sostenemi, señora Janine Rodriguez 
di slachtsofferhulp, y señora Lisette Gomez cu ta e persona 
encarga cu e comision nacional ora ta trata abuso sexual di 
muchanan. 


Prome Minister a indica cu e topico di e mainta aki tabata e 
proceduranan. Durante e reunion a papia di con e proceduranan 
ta ancra den otro y unda por bin mehoracion pa por logra e 
meta di proteha nos muchanan. 


Manera ta conoci, luna pasa a wordo decreta como Luna 
Nacional di Conscientisacion Contra Abuso di Mucha, na unda 
a enfoca riba conscientisa pueblo en general riba e topico 
importante aki, y riba e castigonan cu a wordo aumenta caba 
desde aña 2020. Durante e luna aki tambe, a enfoca riba e 
riesgo cu e muchanan chikito ta core, mirando cu hopi biaha ta 
esnan cu ta mas cerca di e mucha, ta e abusado. 


“Esaki ta un topico cu mi ta carga hopi cerca di mi curason. 
Gabinete Wever-Croes ta comprometi pa sigui traha di cerca cu 
e institucionnan aki pa asina sigura proteccion di nos muchanan. 
Gobierno ta actualmente enfocando riba e procesonan den 
Gobierno, pa sigura cu tur keho cu wordo entrega, ta wordo 
atendi debidamente”, Prome Minister a duna di conoce. MN 


Diabierna 3 Mei 2024 


Durante presentacion di e relato annual 2023 


PROME MINISTER A DUNA UN RESUMEN DI E 
TRABOUNAN DI SU MINISTERIO DI ASUNTONAN 

Durante Conferencia di Prensa di Gobierno di Aruba diahuebs 
mainta, 2 di mei, Prome Minister Evelyn Wever-Croes a presenta 
e Relato Anual 2023 di su ministerio di Asuntonan General, 
Innovacion, Organisacion Gubernamental, Infrastructura y 
Planificacion Teritorial. 


Na inicio di e conferencia Prome Minister a elabora riba e prome 
capitulo di e relato cual ta di Asuntonan General (Algemene 
Zaken). E mandatario a menciona cu e capitulo aki ta casi mita 
di ful e relato y aki en corto e ta informa riba cada paragraf di 
capitulo 1, Algemene Zaken: 


Analisis di e acuerdo di Gobernacion, Reformanan y 
Landspakket: 

E relato ta indica con leu ta cu e ehecucion di e puntonan aki 
den e ministerio. 

Relacion den Reino y Relacion Exterior: 

Esaki ta un parti hopi importante di e ministerio y entre otro ta 
informa riba reunionnan y encuentronan. 

SDG Commissie (Sustainable Development Goals): 
Akiden tin e Gender Stuurgroep pa Igualdad di Genero y aki ta 
splica kico tur a haci specialmente pa loke ta trata e comision 
cu a institui contra abuso di hende muhe. 

Seguridad Nacional/Staatsveiligheid: 

Informacion cybersecurity y veiligheidsdienst entre otro. 
Veiligheidshuis: 

Esaki ta un plataforma unda diferente departamento y instituto 
ta bin hunto pa trata e temanan y problematicanan social mas 
severo unda tin dobel of tripel complicacion. 

Calamidadnan: 

Crisis Management Office (CMO) 

Crisis Migratorio di Venezuela y e impacto riba Aruba 
Ombudsman: 

Tin un comision independiente trahando pa recruta e 
ombudsman. Esaki lo keda cla pronto y lo manda e 3 nombernan 
pa Parlamento tuma e decision. 


GENERAL 

ZAKEN 


JAARVERSLAG 2023 


Bijzondere Commissies: 

Commissie Versterking Democratisch Bestel; 

Pa fortifica nos fundeshi democratico. Desde cu Gabinete 
Wever-Croes a sinta a cuminsa traha pa independisa e 
colegionan halto di estado; Algemene Rekenkamer, Raad 
van Advies y Parlamento. Independisando esakinan ta sigura 
checks and balances y niun gobierno den futuro por kibra nan 
of stroba nan. Ya a logra e independisacion di Raad van Advies 
y den e relato ta detaya con leu ta cu Algemene Rekenkamer 
y Parlamento. 

ActieComité Hondenverordening; 

A wordo institui na aña 2019 pa Minister President Evelyn 
Wever-Croes. Entre otro a bin campañanan di sterilisacion y 
conscientisacion pa doñonan di cacho 

Comision Inclusion; 

Comision di inclusion di personannan cu necesidad especial 
Comision Amenities; 

Ta trahando riba mantencion y renobacion di nos Patrimonionan 
Historico, Natural y Cultural. 


Kosten Bureau Minister President: 

Aki e relato anual ta duna splicacion di tur loke ta e gastonan 
di salarionan y cantidad di trahadonan den e ministerio di 
Asuntonan General. Ta menciona cu na 2017, cu ta e ultimo 
aña di Gabinete Eman, Mike Eman tawatin den su ministerio 
un total di 147 persona riba payroll, sumando 11.323.300fl na 
salario. Prome Minister actual na aña 2023 tawatin solamente 
23 empleado den su ministerio pa un total di 2.521.184fl na 
gasto di salario, reflehando e diferencia di -8.8fl miyon compara 
cu Eman. 

Capitulo 1, di e relato anual ta finalisa cu un splicacion amplio 
di e “dienstreizen” mustrando detayadamente cada biahe di 
trabou cu ministerio di Asunto General a haci den exterior. 

Pa por lesa y download e Relato Anual 2023 por bishita e 
Plataforma di Facebook di Gabinete Wever-Croes. Tambe por 
via pagina online di BUVO of via e link: 
https://issuu.com/gabinetewevercroesaruba/docs/jaarverslag_ 
algemene_zaken_2023 

Durante un encuentro na Cas di Cultura riba diahuebs 2 di 
mei 2024, Directie Ouderenzaken a organisa un workshop di 
nutricion y movecion pa adultonan mayor, dirigi specificamente 
na casnan di cuido. E evento a brinda e personal di casnan di 
cuido informacion pa mehora e bienestar di nan cliente. 


Oradornan di Healthy Lifestyle Center, Fundacion Movimento 
ta Bida y koki local a elabora ariba cambionan chikito cu por 
tin un impacto grandi ariba nos salud. Chef Moisés Ramirez 
a duna sugerencianan pa un dieta mas saludabel, entre otro, 
evita come fruta pa desayuno y introduci awa cu infusion di 
fruta of menta pa asina encurasha hidratacion. 


Isabel Struve y Lyanne Maduro di Healthy Lifestyle Center a 
enfatisa e importancia di haci cuminda saludabel atractivo. 
Nan a ofrece adaptacionnan practico pa textura di cuminda pa 
acomoda adultonan mayor cu ta perde forsa den boca, manera 
berdura gesteam. Tambe a recomenda pa cumpra berdura di 
freezer cual ainda ta nutritivo y ta wanta pa un periodo mas 


= E 
largo. Heathy Lifestyle Center a termina nan presentacion 


dunando un splicacion con pa lesa etiket di cuminda, pa wak 
e porcentahe di sodium, esta salo, y sucu cu ta den e producto. 


Fundacion Movimento ta Bida a enfoca ariba e rol critico di 
actividad fisico na cualkier edad. Nan a haci un demostracion 
di ehercicio accesibel cu por haci hunto cu adulto mayor, 
pa esnan ariba pia como tambe esnan cu problemanan di 
mobilidad. Ehercicio fisico diario ta vital pa mantene forsa y 
yuda cu salud mental. Nan tips practico pa integra ehercicio 
mental den rutina diario door di, entro otro, crucigrama, y otro 
weganan cu ta rekeri pa pensa. 


Minister Arends ta felicita Keila Helder y Giannina Angela hunto 
cu Directie Ouderenzaken pa nan ehecucion excepcional den 
promove bida saludabel pa nos adultonan mayor. E workshop 
no solamente a informa pero tambe a inspira un cambio positivo 
cerca tur esnan presente. MN 

Gobierno di Aruba a decreta aña 2024 
como Aña di Stabilidad y Prosperidad. 
Esakinanan ta fundeshi cu e 
generacionnan Arubiano prome cu nos 
a bin ta preparando pa nos generacion. 
Despues di e pandemia global di 
COVID-19, nacionnan rond mundo a 
encontra retonan sin precedente cu a 
pone nan resiliencia y adaptabilidad na 
prueba. Aruba, un perla den Caribe, a 
sali di e periodo dificil no solamente 
mas fuerte, pero tambe cu un vision y 
compromiso renoba pa 
Stabilidad y Prosperidad. 

di Rey na ocasion di e fecha natalicio di Su 
Mahestad Rey Willem Alexander. Gobierno 
di Aruba pa medio di Comision Celebracion 
Dianan Nacional a prepara un bunita programa 
pa e celebracion aki. Manera ta custumber 
Comision Copa Hubenil Gobernador Felipe B. 
Tromp a entrega e Premio Copa Gobernador 
Felipe B. Tromp. 


E mainta a inicia cu Minister di Finansa y Cultura [$ 
Sra. Xiomara Maduro hunto cu Comision di | 
Recepcion a ricibi Su Excelencia Gobernador 
Juan Alfonso Boekhoudt y su distinguido 
esposa na nan yegada na Parke Wilhelmina. 
Despues cu su Excelencia a haci inspeccion 
di e Cuerpo di Marina Real y saluda e Guardia 
di Honor di Gruponan Hubenil uniforma, e 
ceremonia oficial a inicia cu presentacion di Himno di Aruba y 
Himno di Hulanda, cualnan a wordo acompaña musicalmente 
pa Cuerpo di Marina Real. 

Despues Maestra di Ceremonia Lorene Flores a yama bon bini 
na su Excelencia Gobernador Sr. Juan Alfonso Boekhouadt y su 
distinguido esposa; Su Honorabel Presidente di Parlamento 
Sr. mr. Edgard Giovanni Andres Vrolijk; Su Excelencia Prome 
Minister di Aruba, Sra. mr. Evelyna Christina Wever-Croes y su 
distinguido esposo; su Excelencia Minister di Finansa y Cultura, 
Sra mr. Xiomara Jeanira Maduro; Miembronan di Parlamento; 
Miembronan di Conseho di Minister; Miembronan di Cuerpo 
Consular; Miembronan di Comision Copa Hubenil Gobernador 
Felipe B. Tromp; Miembronan di Comision Celebracion Dianan 
Nacional, Miembronan di Cuerpo di Marina Real y demas 
invitado, a continua cu e ceremonia di acto protocolar. 


Presidente di Parlamento mr. Edgard Vrolijk a hiba palabra 
den nomber di comunidad di Aruba y a expresa felicitacion na 
Su Mahestad. A sigui cu e presentacion di “Grupo di baile “Kids 
8 Youth in Action” bou direccion di sra. Deborah Boekhoudt cu 
a presenta dos baile, e prome titula “Hand in Hand” y e di dos 
un baile titula “Daba Die Daba Daa”. 


JNITA C 


Despues a sigui e otorgamento di premio na ganadonan 
di Premio *Copa Hubenil Gobernador Felipe B. Tromp". E 
maestro di ceremonia a repasa e biografia di cada nominado. 
Den categoria Pre-Hubenil e ganado a resulta e hoben Ethan 
Geerman y categoria Pre-Hubenil Premio Estimulo a resulta 
e hoben Kailen Wouters. Den categoria Hubenil e ganado a 
resulta e hoben Braynsly Dirksz y pa categoria Hubenil Premio 
Estimulo a bay pa e hoben Dalton Conijn. 

Patermina e mainta a invita Su Excelencia Gobernador di Aruba 
y Su distinguido esposa y demas invitadonan pa presencia e 
desfile nacional na unda a participa Arubaanse Padvindsters 
Gilde; Scouting Aruba, Grupo Scout San Dominico Noord, 
Grupo Scout Monsefior Oscar Romero y Sint Hyacinthus; 
Grupo Scout Casibari Jan Lobbrecht; Grupo Scout Kimball 
O'hara; Grupo Scout Sint Paulus Michael; Grupo Scout 
Sonrisa y Grupo Scout Santanero. 


Minister Xiomara Maduro ta gradici organisadonan y nos 
talentonan hubenil pa nan bunita presentacion. Un pabien 
na e ganadonan di Premio Copa Hubenil Gobernador Felipe 
B. Tromp y Premio Estimulo. Un biaha mas e mandatario ta 
expresa palabra di Pabien na nos Rey Willem Alexander y 
comunidad pa un bunita celebracion Dia di Rey 2024. MN 

Recientemente, Minister di Ensefiansa y Deporte Endy Croes 
a ricibi bishita di Sra. Rousanne de Weever y Sra. Dalmarie 
Anderson di International School of Aruba. Durante e reunion 
a dialoga tocante e program General Education Development 
(GED), cual ta un alternativa pa e adultonan cu no por a finalisa 
scol secundario di e forma tradicional. 


Tambe, por ofrece hoben bou di 16 y 17 afia bou di cierto 
circunstancia. GED a desaroya originalmente na afia 1942 
como un alternativa util y viabel pa e militarnan cu a wordo 
manda den exterior pa lucha den guera prome cu nan a 
finalisa scol secundario. Manera ta conoci, desde aña 2017, 
International School of Aruba hunto cu Ministerio di Enseñansa 
di Aruba a inicia e programa GED, unda ta ofrece esnan cu no 
a termina scol secundario e alternativa pa finalis'e y haya un 
diploma. Minister Endy Croes ta indica cu e test aki ta habri 
porta pa e studiantenan aki por continua cu un estudio na 


un Junior College y/of College na Merca of Canada pa sigui 
desaroya nan mes. 


Segun articulo 3, lid 1-d di Landsbesluit, mester haal un score 
di minimo 165 pa cada materia di GED, sumando un total 
di 660 punto pa bin den remarke pa Arubalening. Durante e 
encuentro aki, Sra. de Weever y Sra. Anderson a haci peticion 
pa reconcidera e score y ahusta esaki. Minister Endy Croes a 
splica cu esaki ta un trayecto di Landsbesluit, pero cu lo sigui 
reuni cu nan y cu diferente persona mas den veld pa evalua si 
tin posibilidad pa reduci e score di 660 pa 640. E mandatario 
di Enseñansa a pidi nan pa skirbi un carta, treciendo nan 
argumentonan dilanti. Ademas di esaki, nan a dialoga tocante 
diferente reto cu International School of Aruba ta pasando aden. 
Minister Endy Croes a indica cu nan lo keda den contacto cu 
otro pa busca un solucion pa nan peticion. 

Riba Dia di Rey, Minister Endy Croes a atende e prome edicion 
di e torneo di futbol, Xavier King's Day Youth Soccer Cup 2024 
organisa pa Xavier University School of Medicine. Un total di 
diesun (11) club di futbol a participa den categoria U7 y U9. E 
partidonan di futbol a inicia for di oranan tempran di mainta. 
Esnan presente sigur a disfruta di un dia yena di bon wega di 
futbol y diferente actividad, manera dino jump. 


Minister Endy Croes tabata presente pa duna sosten y apoyo 
na nos futbolistanan, alabes a haci entrega di e trofeo na e 
ekipo di Dakota cu a sali ganado den e categoria di U7. E 
ekipo di Nacional a conkista e titulo di campeon den categoria 
U9. Pa conclui, Minister Endy Croes ta felicita y gradici Xavier 
University School of Medicine y tur esnan cu a haci e torneo aki 


Diabierna 19 di april 2024, den e prestigioso ballroom 
di Renaissance Convention Center a tuma luga Premio 
Excelencia den Deporte 2023, unda a rindi homenahe na dies 
(10) baluarte deportivo cu a contribui gran parti di nan bida 
den e desaroyo di deporte di Aruba. Sr. Demetrio Werleman, 
miho conoci como Meto, a ricibi reconocemento di Baluarte 
den Deporte di Prome Minister Evelyn Wever- Croes y Minister 
Endy Croes. 


Sr. Meto ta forma parti di e ekipo di Don Flip Racing. Desde 
un edad hoben, Sr. Meto su pasion pa drag race a cuminsa. 
Sr. Meto a conta cu el a haya un motor di auto di drag race 
regalo y desde e tempo ey e chispa pa drag race a start. Sr. 
Meto hunto cu su rumannan ta participa activamente den e 
deporte di drag race tanto na Aruba como na Curacao. Minister 
Endy Croes ta gradici Sr. Meto Werleman pa contribui den e 


avier University Aruba 
soer Pup 


MOS Lay 
2024 
U-7 Divison 
Second Place 

posibel y exitoso. Un bunita torneo dedica nan nos hobennan y 
bon organisa. E mandatario di Deporte ta felicita tur e ekiponan 
cu a participa y e ganadonan di e prome torneo di Xavier King's 
Day Youth Soccer Cup 2024. 


desaroyo di deporte di Aruba y ta felicit'e cu su reconocemento 
bon mereci. 

Recientemente, durante e di dos edicion di Fiesta Tipico den 
Bario pa aña 2024 a reconoce dos Baluarte Cultural di e districto 
di Paradera pa nan gran aporte y contribucion pa mantene y 
promove nos musica cultural. Manera ta conoci, na aña 2024, 
a inicia cu Fiesta Tipico den Bario, un iniciativa cu Ministerio 
di Cultura ta sostene. Sr. Danilo Vrolijk y Sr. Robert Maduro 
a ricibi un bunita homenahe y reconocemento e anochi aki. 
Minister Endy Croes a representa colega Minister Xiomara 
Maduro na e ocasion special aki. 


DANILO VROLIJK 

Sr. Danilo “Danchi” Antonio Vrolijk a nace dia 10 di mei 1968 
na Aruba. Danchi ta labora na Directie Luchtvaart pa 35 aña. 
Semper un persona dedica y disciplina na su trabou. Danchi 
su hobby ta biaha y ta embahador pa e area di Latino America 
y Caribe di e organisacion World Airline Historical Society. Riba 
tereno di deporte Danchi ta activo, e ta hungando baseball 
y softball tanto local- y internacionalmente. Pa loke ta trata 
musica, Danchi tin un amor enorme pa tur clase di musica, 
specialmente pa nos musica crioyo. Danchi a milita den 
diferente grupo musical. El a forma parti den diferente mariachi, 
manera Lirios del Campo y Luz di Luna. Tur dos como violinista 
y cantante. Danchi a gana masha hopi festival como cantante 
tanto na Aruba como den exterior. Danchi a canta y toca cu 
hopi tipico aki na Aruba, manera Tipico Pegasaya, Los Amigos, 
Placentero Ritmo y Cuerde y den grupo Alma Folklorico. 
Desde cu Danchi a siña con pa compone e tabatin exito tras 
exito. Sr. Robert Maduro tabata mustr'e con ta compone y awe 
Danchi tin mas cu 535 composicion di su mes. Danchi su bida 
ta nos dande. El a participa na 26 Festival di Dande den cual 
e al bira Rey di Dande na aña 2013 y na numeroso ocasion e 
tabata entre e prome 5 luganan di e festival. Den parti propio 
composicion Danchi a sa di trece masha hopi composicion 
ganado tanto infantil, hubenil y adulto. Danchi a yuda inculca 
nos musica, nos dande den hopi hoben cu awe ta cosechando 
exito den diferente ramo musical. 


HIGHLIGHTS 

Rey di Dande 2013. 

5 biaha a sali na di 3 luga, 4 biaha di 2 luga, 3 biaha di 4 luga 
di Festival di Dande. 

Na aña 2013 - nombra pa Minister di Cultura como Compositor 
di Excelencia. 

Na aña 2013 - nombra como Baluarte di Cultura pa Festival un 
Canto na Himno y Bandera. 

Na aña 2017 - nombra pa ‘Adopt an Addict como compositor. 
Na aña 2018 - nombra como Baluarte di Dande pa Festival di 
Dande. 


Den nomber di Gobierno di Aruba y Minister Xiomara Maduro, 
Minister Endy Croes a haci entrega di e reconocemento di 
Baluarte Cultural na Sr. Danilo Vrolijk pa su talento como 
musico, cantante y compositor cu pa mas di 30 aña a mantene 
nos cultura, tradicion y musica tipico. 


Diabierna 3 Mei 2024 


Continuacion MINISTER ENDY CROES A HACI ENTREGA DI E RECONOCEMENTO.... 


ROBERT MADURO 

Sr. Robert Frank Maduro a nace na Aruba dia 28 di juni 1967. 
Robert ta unico yiu di su mayornan. Robert tin tres yiu, di cual 
1 ta yiu muhe y 2 ta yiu homber. Robert a studia na scol basico 
Tarsicius y Dominicus College, despues a continua su estudio 
secundario na La Salle College Mavo y estudio avansa na 
MTS Cesar Terzano. Sr. Maduro ta ambtenaar den servicio 
di gobierno for di afia 1993. Actualmente Robert ta traha na 
Departamento di Cultura Aruba y ta eherciendo e funcion di 
coordinador pa cu Organisacionnan Gubernamental y no 
Gubernamental di Aruba riba e tereno cultural pa gobierno. 
Robert ta eherece pa varios afia e funcion di locutor. El a 
cuminsa desde hoben yudando den transmision di diferente 
evento cu Radio Antiyana y Radio Revolucion. Dia prome di 
november 2012, Robert ta ser acerca door di Ruben Garcia 
(den feliz memoria) pa forma parti di e team di locutornan di 
Power 101.7 FM. 


Despues di esey, Robert a realisa algun programa na Canal 90 
y awendia Robert ta forma parti di e staf di e Canal 90. Tambe, 
Robert ta encarga cu e ekipo di transmision di Canal 90 FM cu 
ta cubri diferente evento, manera Festival di Dande, eventonan 
di Carnaval, Festivalnan Cultural di Himno y Bandera y mucho 
mas. Sr. Maduro Robert su interes pa musica a cuminsa for 
di chikito na Dominicus College tocando cu e frèrenan den 
klas. Na La Salle College Robert a topa cu dos maestro cu 
a descubri su talento y a motive pa sigui den musica. Robert 
su carera musical a cuminsa na La Salle Colege momento cu 
el a forma un grupo di gaita pa un celebracion di fin di aña na 
scol. Despues di esaki e ta ser acerca door di su amigo, otro 
gran musico Sr. Albertico Tico Kelly pa forma parti di Tipico 
Placentero. Robert a cuminsa den Tipico Placentero como 
timbalero y despues e grupo a introduci cantamento y aki ta 
caminda e nomber a cambia pa Placentero Ritmo y Cuerde y 
asina tambe e exitonan a cuminsa. Placentero Ritmo y Cuerde 
un agrupacion cu a revoluciona farandula aki na Aruba den 
añanan 80 y 90, door cu nan tabata hobennan tocando nos 
musica tipico y folklorico. Aki Robert a descubri otro di su gran 
talentonan esta, composicion. Robert a cuminsa compone y 
graba su mesun cancionnan y hunto cu Placentero Ritmo y 
Cuerde tabata produci y graba cassette, disco y despues cd. 
Robert a participa na diferente ocasion na Festival di Dande y 
a sa di conkista e titulo di Rey di Dande na cinco ocasion. 


Den Festival di Tumba, Robert a sa di participa na numeroso 
ocasion na unda el a ser premia diferente ocasion. Tambe, 
Robert a participa varios biaha na Calypso y Roadmarch 
Contest na unda el a logra premiacion. Na aña 2000, Robert ta 
lanta su mesun agrupacion folklorico cu ta Robert y Su Alma 
Folklorico. Cu e grupo aki Robert a produci mas cu 15 disco 
compacto, a logra un sin fin di exito y a sa di hiba nos folklore 
internacionalmente. E bandanan cu Robert a fungi aden como 
cantante ta entre otro, Tipico Placentero, Placentero Ritmo 
y Cuerde, The Grasshopper Band, Banda TIGO, BLADE, 
Robert y su Solo Banda Show, BADU, Alma Folklorico, Alma 
Next Level, Grupo Cakiña, Limited Edition, Tipico Candela 
y desde 2020 Robert ta dirigi y forma parti di e agrupacion 


Azucar. Robert tin mas cu 42 aña den farandula entreteniendo 
su pueblo. Como musico Robert a presenta nan diferente 
pais, manera Curacao, Boneiro, Sint Maarten, Venezuela, 
Puerto Rico, Cuba, Hulanda, Alemania y Francia. Den nomber 
di Gobierno di Aruba, Minister Endy Croes a duna Sr. Robert 
Maduro e reconocemento Baluarte Cultural pa su talento como 
musico, cantante y compositor cu pa mas di 40 aña a mantene 
nos cultura, tradicion y musica tipico. 


Por ultimo, Minister Endy Croes ta felicita Sr. Danilo Vrolijk y 
Sr. Robert Maduro pa nan contribucion valioso pa mantene y 
promove nos cultura. Alabes, Minister Endy Croes ta gradici 
UNOCA pa pone e fondonan disponibel pa por organisa e fiesta 
tipico cultural den nos barionan. E mandatario di Ensefiansa y 
Deporte ta gradici Fundacion UTR, Union di Tipiconan Rubiano, 
pa organisa Fiesta Tipico den Bario y colega Minister Xiomara 
Maduro cu e bunita iniciativa aki pa asina sigui mantene nos 
cultura di musica tipico bibo. MN 


Gabinete Wever-Croes 


Pa cada ciudadano di nos pais, Arte di Muraya 
na San Nicolas ta un recordatorio, cu hunto nos 
por cambia e ordinario den algo extraordinario. 
Laga nos admira e artenan aki cu curasonnan 
habri, permitiendo e beyesa di e murayanan 
activa nos imaginacion y inspira nos pa crea un 
pais mas colorido, bunita y conecta. 


2024 

